আহমদ রফিক রবীন্দ্রচর্চা প্রসারে শ্রম ও সময়ই শুধু নয়, অর্থও প্রদান করেছেন। কয়েকটি বিশ্ববিদ্যালয়ে রবীন্দ্রচর্চার জন্য তিনি গড়ে দিয়েছেন নিজের সঞ্চয় থেকে তহবিল। কিন্তু দুর্ভাগ্য, সেগুলোর সবই যে কাজ করছে, তেমন নয়। রবীন্দ্রচর্চা কেন্দ্র থেকে একটি পত্রিকাও কিছু দিন বের করেছেন। কিন্তু সেটিও বন্ধ। নিজে রাষ্ট্রভাষাসংগ্রামী বলে, ভাষা আন্দোলনের চেতনা সর্বত্র ছড়িয়ে দিতে তিনি লেখালেখিতে খুব চেষ্টা করছেন—এটি একটি গুরুত্বপূর্ণ ব্যাপার। সাতচল্লিশের দেশভাগ ও তার পরের পরিস্থিতি নিয়ে নিজে মূল্যায়ন করে বাংলার আর্থ-সামাজিক বিকাশধারাটির নতুন প্রজন্মের কাছে নবালোকে তিনি নিয়ে এসেছেন। আহমদ রফিকের দৃষ্টিভঙ্গিটি উদার ও মানবতাবাদী। পাকিস্তান আমলে স্বদেশি মিলকারখানা স্থাপনের জাতীয়তাবাদী চেতনা থেকে তিনি একটি ঔষধ কম্পানির পত্তনের সঙ্গে যুক্ত হন। প্রচুর অর্থ আয়ের জন্য এটি তিনি করেননি। তাই খানিকটা হলেও এ ব্যবসায় যখন অন্যায়ের সঙ্গে আপস করতে হবে বলে মনে হলো, তখন তিনি সেই কম্পানিই ছেড়ে দেন। ধন-সম্পদের পেছনে তিনি কখনো ছোটেননি, নিজের সঞ্চিত অর্থে ভালো কাজগুলো করেছেন সারা জীবন।